  Виталий Пронин Валентин Шуравин.Атаез Семён Лукьянович Шуравин Калинин город дорын бырем сярысь ивор вуыку, песятаелы Валентин Шуравинлы 17 арес но вылымтэ. Атай понна пунэмзэ берыктоно! Сыӵе малпанэн Валентин Вавож селое дыртӥз - военкомлэн ӝӧказ куриськонэз 5 толэзь кылле ни вал. Кулон но вордсконКузь сюресэз ортчемзы бере кытын ке кыдёкын кылӥськиз ыбылӥськем куара. Эшъёсыныз ӵош Валентин, сюрес вылысь тузонэз пурӟытыса, азьлань вамышъяз. Тани колонна октымтэ картофка бусы дортӥ ортчиз. Картофкапуд пыд улын куаштыр вазе. Азьланьын фронтлэн линиез адске.Нырысьсэ ож тылын пумиськыкузы, кышкыт вал. Но со сярысь малпаськыса но ӧз вуттэ пинал солдатъёс: инмысь шунды усиз но юдэсъёслы пильылӥськиз кадь. Валентин музъемез ик ӧз шӧдылы ни пыд улысьтыз, кытчы ке тюак лэзькиз кадь. Инбам тылын гомамысь, уй югектӥз. Пеймытысь кылдӥз котырес ымныр. «Султы ни, султы», - шуэ со. Валентин тодмаз Миша Ситниковлэсь куаразэ. Со Валентинэз султытыны выриз ик, собере, эшезлэсь винтовказэ кутыса, бызьыса кошкиз. Тани Миша син азьысь ышиз. Валентин, мар карыны валатэк, султӥз но эшез сьӧры бызиз, собере гуркак кытчы ке усиз.- Тӥни озьы, ато ваньмызлы адскымон интыын кыллиськод! - пеляз кеськиз Михаил.Куашкатэм окопын эшшо кык солдатъёс вал на: одӥгез мӧйы, мукетыз 17 ареслэсь егит пияш.- Ну, Володя, асьмелы но юрттэт вуиз, - шуиз мӧйыез пиналэзлы. - Эшшо кык адями вуысал на ке, отделение пӧрмысал. Нош со, Володя, боевой единица луысал ини.- Соку тон, песятай, командир луод, - пальпотӥз пумитаз пияш.Снарядъёс бурпалагес усьылыны кутскизы. Валентин окопысь йырзэ мычемысь, мӧйы солдат кеськиз: «Кытчы тон вырӟид?» Валентин кылэм-адӟем ӧз кары. Гурт пумын огназ сылӥсь юрт вадьсын нап-сьӧд ӵын ӝутскиз. Юртлэн липетэз тыл пӧлы ышиз. Гомась тыл пушкысь кузь горд юбкаен кышномурт потӥз но окоп пала вамыштӥз. Погра, нош ик султэ, азьлань бызе. «Вуоз меда», - малпаз Валентин. Со куспын окоп сьӧрын тыл гомӟиз, кышномурт окоп дуре ик пограз.Пересь солдат сое окопе кыскиз. Пинал кышномуртлэн ымныраз - курадӟон, вӧсь луон. Пересь соку ик валатскиз, ма бордын ужпум.Котыр музъем пазьгиськиз, секыт комокъёс кышномурт вылэ но усьылӥзы. Шӧдтэк шорысь окопысь вож нуны бӧрдэм кылӥськиз. Час ортчыса, нуныен нылкышноез медсанбатэ нуизы.Улон сётӥсь сюресВалентин ожмаськиз Ленинградэз утёнын. Бер сӥзьыл со Ладога ты дорын вал. Отысен кутске «улон сюрес». Шуравинлы но солэн подразделениысьтыз эшъёсызлы дан усиз йӧ вылтӥ сюрес усьтыны - тылэн огпал ярдурысеныз мукет ярдурозяз йӧэз эскерыны. Тӧдьы масхалатэн дӥсяськем разведчикъёс вазь ӵукна йӧ вылтӥ шундыӝужан пала мынӥзы. Котькуд боецлэн сьӧраз, пыӵал тӥрлык но сиён сяна, йылсо кортэн пумъям боды, гозы, выемлэсь утиськон круг но мукет кулэ арбериос. Пыдъёсазы - венё пыдэсо ботинкаос.Валентин но эшъёсыз мынӥзы кужмо тӧллы пумит. Кезьыт омыр ымнырез чепылля, лымы пельскемен, учкыны но азьпала мыныны туж шуг. Тани нырысетӥ иськемъёс ортчемын. Котькуд 100 метрлы быдэ разведчикъёс йылсо бодыос пуктылӥзы - автомобилен ветлыны сюрес пусйизы.Олокӧня час ортчиз ни, нош мынэмзылэн азинэз чик ӧз шӧдӥськы кадь. Собере тӧл каньылля пуксиз, котыр умойгес адскыны кутскиз, мыныны но капчигес луиз. Соин ӵош боецъёс сак кариськизы: тыл югектылэм улсын адске ни вал тушмонэн киултэм мукет ярдур. Вылаз ик, йӧ шӧдскымон векчигес луиз, пыд улын тачыр каре. Ог-огедлы матэктыны ик уг луы, йӧ соку ик тросэтӥ пилиськыса кошке. Кышкыт югдуре медаз шеде шуыса, командир Соболев ваньзэс гозыен думиськыны но ог-огенызы кусыпсэс бадӟыматыны косӥз.Ӝоген разведчикъёс кылӥзы туж зол дыбыртэм но пуштэм куараез. Со вал кытын ке паллянынгес, уйпалан, тыллы матын. Нырысь туж кыдёкын кадь кылӥськиз, нош бӧрысь, гудыри сямен, золгес но золгес гудыръяз, пумен разведчикъёс пала матэктыны ӧдъяз. Йӧ пилиськиз но, фонтанысь кадь ву пызйиз.- Йӧ тӥяське, - валэктӥз проводник, - азьлане мыныны кышкыт.Ваньзы ик дугдӥзы но паймыса учко, макем ӝог паськыта пилиськем инты но йӧ вылэ ву вӧлске.- Берлань мыныны асьмелы сюрес ӧвӧл ни, - ас понназ кадь сипыртӥз Соболев, но солэсь верамзэ разведчикъёс кылӥзы. Собере проводниклы вазиськиз: - Асьмеос азьлань гинэ мыном.Малпамтэ шорысь куазь воштӥськиз: зол тӧласькыны, лымыен пелляны ӧдъяз. Йӧ уката но лэйканы кутскиз: я ӝутске, я лэзиське, тани-тани юдэсъёслы пильылӥськоз. Но разведчикъёс весь азьлань мыно. Витьымтэ шорысь Валентин Шуравин но соин артэ мынӥсь Юрий Соловьёв йӧ улэ тюазы. Кезьыт вуын жомбылляськыса, соос йӧ борды кырмиськыны туртто, нош со весь сӧриськыса кошке. Азьпалазы но сьӧразы мынӥсьёс гозы кыскизы. Шуравин но Соловьёв, со борды кутскыса, вуысь потӥзы. Солдатъёслы чаляк кӧс дӥськут сётӥзы но спиртэн шунтӥзы. Собере нош азьлань вырӟизы.Шуак командир но проводник, собере бӧрсязы вань мынӥсьёс дугдӥзы. Азязы ву тулкымъёс пальккасько. Азьлань мыныны оскон быриз. Ваньзылэн мылкыдзы куашказ. Командир гинэ ӧз ыштӥськы, йӧ кынмем интыетӥ котырскыны малпаз. Кӧня ке разведчикъёсты сьӧраз басьтыса, ву дуртӥ мынӥз ма быдӟа вӧлскемзэ тодон понна. Мукетъёссэ витьыны косӥз.Боецъёс шутэтскыны интыяськизы. Жадем адямиослэн кӧлэмзы потэ, нош умме усьыны кезьыт. Куазь ӝомал усьыны ӧдъяз, инбаме кизилиос кылдӥзы, нош Соболев группаеныз уг вуы. Уйбыт синзэс ӧз кыне разведчикъёс, командирлэсь ыстэм адямизэ витизы. Куазь ӟардон азьын гинэ связной вуиз.Ӵукна разведчикъёс, вань шуг-секытъёсты вормыса, чаклам интые вуизы. Озьы соос боевой заданизэс ӟеч быдэстӥзы.Капчи ӧз йӧты Ладога вылтӥ мынон-ветлон. Котькуд рейс шофёръёс понна бадӟым подвиг вал. Валентин Шуравин но солэн эшъёсыз городын улӥсьёслы вань кулэзэ ворттӥзы. Кезьыт куазен моторъёс ӧз чидаллялэ: ӵемысь кысылӥзы. Нош адямиос ваньзэ чидазы: ӟырт кезьытъёсты но, пуштытъямъёсты но...Одӥгаз дежурствояз рядовой Валентин Шуравин тушмон самолёт ыбылэм улэ сюриз но юн сӧсырмиз.Ожын но ужын басьтэм наградаосыз пӧлысь Валентин Семёновичлы тужгес ик дуно вал «За оборону Ленинграда» медалез.Вера Григорьева Теги: БыдымВормон Быдымож Вормонлы-70 Геройёслэннуналзы  